
Meseautók raktáron – magyar gépkocsi-kereskedelem 1945-ig

A dolgozat célja a magyarországi gépkocsi-kereskedelem gazdasági vonatkozásainak feltárása a XX. század hajnalától a második világháborúig. Megvizsgálja, hogyan fejlődött Magyarország gépkocsiállománya a kezdetektől az 1940-es évek elejéig. A magyar járműállomány összetételét befolyásoló tényezők között kitér a hazai gépgyártás elmaradottságára, illetve a kedvezőtlen adózási környezetre. Nemzetközi adatokra támaszkodva feltárhatóak bizonyos magyar sajátosságok az automobilizmus elterjedésében. Bár a kutatás fókuszát a személyautók piaca jelenti, ez nem tárgyalható teljesen elkülönítetten a teherautókétól, így szükséges kitérni a teherfuvarozás helyzetére, mely főképpen az autótartáshoz szükséges infrastruktúra kiépülése miatt lényeges. A kereskedelemmel kapcsolatos fő kérdés, hogy milyen gazdasági erőt képviseltek az autóeladással foglalkozó cégek, illetve a tulajdonviszonyok és a piac koncentráltsága hogyan változott a vizsgált korszakban? A gépkocsi-használat társadalmi beágyazottságát szintén befolyásoló tényezőként lehet értelmezni. A kutatás során hazai és nemzetközi statisztikai adatokra támaszkodom, illetve a korabeli szaksajtóban megjelent cikkek, tanulmányok feldolgozásával igyekszem megrajzolni a magyar autózás hőskorának profilját.



